Kliënt, rower dood in Queenswood-rooftogFoto: pixabay ŉ Gewapende rooftog by ŉ onderneming in Queenswood, Pretoria, het Donderdag ŉ klant se lewe geëis, terwyl die eienaar van die onderneming ook in die maag geskiet is. Volgens ŉ ooggetuie wat ŉ werknemer van die Mica-hardewarewinkel in dié omgewing is, is nog ŉ klant tydens die rooftog gewond en ŉ rower het na bewering ontsnap. Die Suid-Afrikaanse Polisiediens in Villieria het bevestig dat ŉ soektog van stapel gestuur is om ŉ derde rower vas te trek. Die rooftog het omstreeks 12:45 plaasgevind toe drie gewapende mans die Compuport-onderneming in Cobhamstraat binnegegaan het. Elf mense was in die winkel en is van hul selfone, juwele en geld beroof. ŉ 61-jarige man het probeer om die situasie onder beheer te bring, maar dit het egter in ŉ skermutseling ontaard waarin hy noodlottig deur die rowers gewond is. Hy is op die toneel dood verklaar. Die 55-jarige eienaar van die onderneming, Coert Oberholzer, was in sy kantoor toe hy die kabaal gehoor het. Hy het sy vuurwapen gevat en ondersoek ingestel. Daar het egter ŉ skietgeveg uitgebreek en een verdagte is noodlottig gewond, terwyl Oberholzer en ŉ vriend beseer is. Hulle is na ŉ plaaslike hospitaal vir verdere behandeling geneem. Die onderneming se werknemers kon daarin slaag om een van die verdagtes vas te trek. Hulle het hom aan die polisie oorgegee wat ŉ vuurwapen van hom afgeneem het. Die derde verdagte het te voet ontsnap en met die gesteelde selfone, juwele en kontant weggekom. Die SAPD ondersoek tans ŉ moord en sakerooftog. Die verdagte wat in hegtenis geneem is, sal binnekort voor die Pretoriase landdroshof op verskeie klagte verskyn. Die winkel waar die voorval plaasgevind het, is oorkant die besige Queenswood Corner-winkelsentrum en Hoërskool Clapham. In ŉ verklaring het die Queenswood Corner sy hartseer oor die voorval uitgespreek en die gemeenskap aangemoedig om saam met die owerhede en plaaslike belanghebbendes te werk om enige soortgelyke voorvalle te keer. “Ons betoon medelye met die slagoffers se families en dié wat beseer is. Dit is ŉ roekelose daad wat ons ten sterkste veroordeel,” lui dit.